
APĂRAREA ŞI SECURITATEA NAȚIONALĂ ÎN CONTEXTUL 
INTEGRĂRII ROMÂNIEI ÎN NATO ŞI ADERĂRII 
LA UNIUNEA EUROPEANĂ 


- Conceptele şi teoriile referitoare la apărarea 
națională, apărarea colectivă, securitatea 


națională şi internaţională necesită abordări mai 
flexibile, în raport de noile evoluţii ale mediului 


de securitate, ale pericolelor, amenințărilor şi 
vulnerabilităţilor actuale şi viitoare. 

- Securitatea este o componentă intrinsecă 
a dezvoltării durabile şi ea trebuie înțeleasă în 
determinările ei interdisciplinare, dinamice şi 


CONCLUZII 


complexe (economice, politice, sociale, culturale, 
informaţionale şi militare). 

- România, printr-un efort susținut şi o 
înțelegere pe măsură a noii configurații europene 
şi euroatlantice a mediului de securitate, devine 
din ce în ce mai mult o țară-cheie în context eu- 
ropean, în spaţiul regional al Mării Negre, pe 
unul din tronsoanele cele mai importante ale unui 
spațiu generator de securitate. 


1. Concept şi realitate 


S-au formulat, de-a lungul timpurilor, numeroase 
şi consistente opinii în legătură cu cercetarea ştiinţifică 
în domeniul apărării şi securității naţionale şi cu per- 
spectivele acesteia, în condiţiile în care România este 
membru al Alianței Nord-Atlantice şi se află în plin 
proces de integrare în Uniunea Europeană. 

Există, totuşi, un ful de concepte dinamice, aflate 
ele însele într-un proces de aşezare şi reaşezare în 
noile coordonate determinate de transformările petre- 
cute sau în curs de desfăşurare, atât în ceea ce priveşte 
mediul de securitate internațional, cât şi în sistemele 
teoretice în care se modelează şi remodelează acest 
mediu. Persistă încă, datorită numeroaselor adaptări, 
readaptări, schimbări şi transformări în planul teoriei 
şi practicii, o anumită stare confuzională în special în 
domeniu conceptual. În Constituţie, acolo unde scria 
siguranță naţională, a apărut securitate naţională. 
Securitatea naţională nu este totuna cu siguranța 
naţională, aceste domenii nu sunt, totuşi, separate, dar 
nici nu se confundă. Siguranţa face parte din securi- 
tate şi nu invers. De asemenea, apărarea naţională 
şi ordinea publică, definite într-un anumit fel, capătă 
noi valenţe şi noi roluri în cadrul recentului Pro- 
gram de guvernare, unde se alocă un capitol întreg 
— Capitolul 27 — politicii de securitate. Avem, însă, 
în Parlamentul României, comisii de apărare, ordine 
publică şi siguranţă naţională. Se operează încă — şi 
nu doar metaforic sau conjunctural — cu noţiuni ca: 


legea apărării, legea planificării apărării, carta albă a 
apărării, carta albă a guvernului, carta albă a securităţii 
naționale. Programul de guvernare, la capitolul 27, se 
referă la politica de securitate, dar, în conţinut, începe 
cu apărarea naţională. Şi încă ceva: cum ar fi mai 
bine să spunem? strategie de securitate naţională 
sau strategie a securității naționale? (Colonel (r) dr. 
Constantin Moştoflei, directorul Centrului de Stu- 
dii Strategice de Apărare şi Securitate din cadrul 
Universităţii Naţionale de Apărare) 

Conceptul de strategie naţională de securitate ar fi, 
poate, mai potrivit. Esenţial este că starea de securi- 
tate de care avem nevoie se obţine în urma asumării, 
gestionării şi soluționării a cel puţin trei mari cate- 
gorii de riscuri pe plan mondial la adresa securităţii: 
terorismul, proliferarea armelor de distrugere în masă 
şi guvernele incapabile să conducă ţările respective, 
să asigure dezvoltarea economică-socială, pacea, se- 
curitatea şi siguranța acestora. Proliferarea armelor 
de distrugere în masă şi a mijloacelor chimice, bio- 
logice, radiologice şi nucleare (CBRN) reprezintă 
un risc major, întrucât acesta este prezent în aproape 
toate pericolele şi formele de ameninţare, mai ales 
în cele de tip terorist. Aceste probleme se află pe 
agenda tuturor forţelor şi guvernelor democrate, iar 
rezolvarea lor implică reflecții temeinice şi măsuri 
corespunzătoare. În acest sens, la Şcoala de Aplicaţie 
NBC, au fost luate toate măsurile pentru a se pregăti, în 

condiții moderne, corespunzătoare cerințelor NATO, 
forțele româneşti participante în teatrele de operații, 
astfel încât acestea să facă oricând faţă unor aseme- 
nea amenințări. Aceste amenințări, în teatre, există şi 
acum. Există date potrivit cărora, pe viitor, acestea se 
vor amplifica. Mai mult, riscurile NBC sau, mai pe 
larg, CBRN, fac obiectul unor studii aprofundate, atât 
pe plan naţional, cât şi în cadrul Alianţei. (General de 
brigadă dr. Nicolae Popescu, comandantul Şcolii de 
Aplicaţie NBC Câmpulung Muscel). 

Nici o ţară din lume, nici chiar Statele Unite ale 
Americii, nu-şi poate asigura, azi, securitatea singură. 
Armamentele au atins cote fără precedent — şi se 
dezvoltă în continuare, în ritm foarte rapid —, siste- 
mele de arme ultraperformante, deşi aparțin armatelor 
unor state, îndeosebi Statelor Unite ale Americii, dar 
şi Federaţiei Ruse, Chinei, țărilor Uniunii Europene, 
Israelului etc., au un impact global, în general, incal- 
culabil şi chiar imprevizibil. Ele s-au extins în spațiul 


ciberinformaţional, în cosmos şi în cel al influenţării 
comportamentului uman. Există arme nucleare de 
toate tipurile, de la cele miniaturizate, la cele cos- 
mice, arme bazate pe laseri, pe amplificarea undelor, 
pe efecte mediatice, psihologice sau geofizice. Într- 
un astfel de context, nimeni nu mai poate fi sigur. 
Apărarea — care avea cândva obiective foarte pre- 
cise — se transformă într-o componentă a securităţii 
internaţionale, se apropie din ce în ce mai mult de 
acest concept, uneori, chiar se contopeşte cu el. Omul, 
în societatea epistemologică, devine dependent de 
informaţie, deci de reţelele Internet şi Intranet, de cal- 
culator şi de cadrul general în care se construieşte şi 
se asigură propria-i securitate. 

De apărare vorbim atunci când avem de a face cu 
un vector clar, cu adresă precisă, îndreptat împotriva 
unei naţiuni, a unei alianţe, a unei coaliţii etc. Apărarea 
este deci orientată, are un obiectiv foarte precis, pe 
când securitatea are un caracter general. 


2. Securitatea, ca dezvoltare durabilă 


Securitatea nu este un concept în sine. Ea nu se 
realizează pe un loc gol, oriunde şi oricând. Ea nu 
este doar o stare, aş cum se susţine adesea. Securi- 
tatea trebuie înţeleasă ca o dimensiune intrinsecă unui 
sistem, ca o construcţie necesară, ca o funcţie a siste- 
mului. Nimic nu poate exista pe lumea aceasta fără 
securitate. 

Poate cea mai potrivită definiţie dată securității 
naţionale ar fi aceea ca structură integrată concep- 
tului european de dezvoltare durabilă. Dezvoltarea 
durabilă este o garanție a stabilităţii şi securității 
țărilor, zonelor, regiunilor, continentului european 
şi întregii planete. Nu poate exista securitate fără 
dezvoltare. lar dezvoltarea, fără durabilitate, nu 
este decât construcţie efemeră, vulnerabilă şi, deci, 
perisabilă. În condiţiile de azi şi în viitor, dezvoltarea 
durabilă, care este un concept interdisciplinar, presu- 
pune cel puţin trei elemente: programe economice, 
programe şi măsuri de protecţie a mediului şi securi- 
tate. Toate trei sunt interdependente. Programele eco- 
nomice nu pot fi viabile decât în cadrul unui concept 
de protecţie a mediului natural şi într-un sistem de se- 
curitate economică, politică, socială, informaţională, 
ecologică şi militară. Academia Română a acceptat 
acest concept şi deja s-au propus unele programe de 


dezvoltare durabilă, cum este cel al zonei Câmpulung. 
Dezvoltarea durabilă nu se realizează de la general la 
particular, ci de la parte la entitate, adică de la mi- 
crosistem la macrosistem Programele de dezvoltare 
durabilă trebuie să înceapă cu unitatea de bază, care 
este localitatea. Totalitatea acestor programe pot defi- 
ni, prin sinteză, un program naţional de dezvoltare 
durabilă. Nu poate fi alcătuit, în termeni realişti, un 
program național de dezvoltare durabilă fără a se 
avea în vedere realitatea concretă, adică programele 
de dezvoltare centrate pe entitatea de bază a spațiului 
românesc — localitatea —, mai exact, comuna şi orașul. 
Dimensiunea militară a dezvoltării durabile, în ter- 
meni de apărare şi securitate, este foarte importantă, 
este necesară, dar ea nu devine realistă, în condiţiile 
date, decât dacă se integrează acestui concept. Cu 
alte cuvinte, problematica securității naționale tre- 
buie privită în dimensiunea ei integrată şi integrală. 
De aceea, o bună colaborare între instituţiile de cer- 
cetare specializate din Academia Română şi cele din 
cadrul Ministerului Apărării Naţionale şi al celorlalte 
componente ale sistemului naţional de apărare ar fi 
foarte bine venită. (Prof. univ. dr. Constantin Ciotei, 
Facultatea de Contabilitate şi Finanţe, Universita- 
tea „Spiru Haret“) 


Ideile cuprinse în această publicaţie reflectă puncte de vedere şi opinii exprimate în cadrul mesei rotunde 
cu tema „Apărarea şi securitatea naţională în contextul integrării României în NATO şi aderării la Uniunea 
Europeană“, organizată de Centrul de Studii Strategice de Apărare şi Securitate şi Școala de Aplicaţie NBC, 
la 12 mai 2005, în garnizoana Câmpulung, la care au participat ofițeri din garnizoană, profesori univeritari, 
oameni de cultură, reprezentanţi ai administraţiei locale, ai societăţii civile şi ai celorlalte componente ale 
sistemului național de apărare din Câmpulung şi Piteşti. 

3. România - beneficiar şi furnizor de securitate 


S-a întâmplat, în trecut, să importăm forme care nu 
au corespuns fondului nostru. Mereu ne-am temut de 
o astfel de perspectivă. Viaţa şi realitatea nu au confir- 
mat însă totdeauna aceste temeri. Aducerea lui Carol 
I în ţară a reprezentat o soluţie viabilă pentru acele 
vremuri. Susţinem că noi trebuie să ne dezvoltăm, 
pornind de la tradiţii. Desigur, tradiţiile îşi au rolul 
lor, prin sistemele de valori, la stabilitatea şi forța 
unui popor. Dar ele nu pot rezolva totul într-o lume 
interdependentă. Uneori interdependenţa creează 
convulsii şi chiar nelinişti. Dar, spre exemplu, marile 
spaime pe care le-a avut agricultura poloneză odată 
cu integrarea Poloniei în Uniunea Europeană nu s-au 
adeverit. Mai mult, încrederea în avantajele integrării 
în Uniunea Europeană au crescut. Şi este normal să 
fie aşa, de vreme ce unitatea continentului european 
este, la ora actuală, singura care ar putea asigura, 
întregului continent şi fiecărei ţări în parte, o securi- 
tate economică viabilă şi pe termen lung. În procesul 
globalizării, pentru a nu dispărea, trebuie să fi foarte 
puternic. Or, la o astfel de amploare, numai o entitate 
europeană poate fi competitivă. Integrarea noastră în 
Uniunea Europeană ar putea aduce, în următorii cinci 
ani, unele probleme de creştere a preţurilor şi chiar de 
înrăutățire a nivelului vieții. Avantajele următoare vor 
fi însă uriaşe. Abia atunci vom putea fi cu adevărat 
puternici. În momentul de față, ne asemănăm foarte 
mult cu unele ţări din America Latină. Noi aveam însă 
avantajul de a fi europeni şi de a beneficia de forța 
stimulatoare a Europei de la care avem foarte multe 
de învăţat. Această învățătură face parte nemijlocită 
din noul sistem de securitate economică, politică, 
socială, intelectuală, profesională şi militară care se 
construieşte peste tot, în Europa şi în lume. (Ing. 
Vasile Samson, S.C. ARO S.A.) 

Uniunea Europeană şi dimensiunea euroatlantică 
sunt foarte importante pentru noi. Dar forţa integra- 
toare vine din interior. Aici, în acest spaţiu de o mare 
frumuseţe etnică, s-a realizat un studiu foarte inte- 
resant intitulat „Trăsăturile psihice ale musceleanu- 
lui“. Rezultatele sunt impresionante. Răspunsurile la 
chestionare şi studierea comportamentului oamenilor 
din zonă contrazic cumva studiile din secolul trecut 
lui Drăghicescu şi ale lui Rădulescu-Motru privind 
calitățile poporului român. Se degajă din recentul 
studiu un optimism viguros, încredere, statornicie, 
hărnicie, altruism, bunătate şi nu hoție, oportunism, 
mercantilism, voință anemică, neputinţă, egoism etc. 
Trebuie să avem încredere în forța noastră, în demni- 
tatea noastră, în capacitatea noastră reală de a depăşi 


— desigur, nu singuri, ci împreună cu toţi ceilalți eu- 
ropeni — momentele grele, de a integra valorile noas- 
tre în sistemul valorilor continentale. (Prof. univ. dr. 
Constantin Ciotei) 

Suntem un popor cu calităţi deosebite, altfel nu am 
fi rezistat atâta vreme aici, în acest spaţiu de confrun- 
tare între marile imperii ale tuturor timpurilor. Este 
timpul să ni se recunoască marea noastră contribuţie la 
construcția europeană a treptei de civilizaţie pe care ne 
aflăm şi de care, datorită vremurilor şi vremurilor, nu 
am beneficiat întotdeauna. Integrarea noastră în Uniu- 
nea Europeană va fi un factor de putere şi de valoare, 
atât pentru noi, cât şi pentru celelalte ţări din Europa. 
România nu este o ţară de la marginea lumii, ci din 
miezul ei cel mai fierbinte. Poate că vremurile n-au fost 
prea damice cu noi. Tot ce avem s-a durat cu trudă, 
cu mult sânge, dar şi prin înţelegere europeană. N-am 
fost nicicând deoparte. Totdeauna ne-am aflat în mie- 
zul fierbinte al situațiilor-limită europene şi am plătit 
din greu tot ce avem. Ultimul (dar nu şi singurul) preţ 
pe care-l vom plăti va fi beneficiul integrării europene. 
Care va însemna, pentru noi, înainte de toate, forță şi 
securitate economică, politică, socială şi militară. 

Uniunea Europeană înseamnă un mare noroc 
pentru România. Noi, românii, avem calităţi remar- 
cabile, probate de-a lungul istoriei şi concretizate în 
statornicia noastră, în puterea noastră de resurecție şi 
chiar în suferința noastră aproape continuă. Românii 
specialişti fac minuni în afară, dar nu şi în România. 
Ne lipseşte acel „ceva“ care să ne asigure locul pe 
care îl merităm. Europa este unica şi singura care ne 
poate da şi garanta acest „ceva“. Suntem, în general, 
oameni buni, dar împreună cu Europa întreagă, vom fi 
şi mai buni. Una dintre amenințările majore (desigur, 
nu prin voinţă antinaţională, ci prin vulnerabilităţile 
create sau facilitate) la adresa securităţii naţionale o 
reprezintă proasta guvernare. Este vorba de aproape 
toate guvernările româneşti, dar mai ales de cele 
din 1990 încoace, pentru că acestea ne interesează 
acum. Această proastă guvernare a creat disfuncţiuni 
structurale, corupţie, injustiţie, nesiguranță socială, 
instituţională şi individuală etc. Uniunea Europeană 
ne impune şi ne ajută să punem lucrurile la punct. lar 
noi ajutăm Uniunea Europeană să facă încă un pas 
important spre atât de mult visata şi atât de necesara 
unitate a continentului. (Gheorghe Banzea, econo- 
mist, consilier județean) 

În aceste zile, săptămâni şi luni se dezbate şi se 
supune referendumului Constituţia Europeană. Se 
înaintează greu, dar sigur. Europenii sunt foarte atenți 

la ceea ce fac, iar ceea ce fac este temeinic şi durabil. 
Există deosebiri de păreri, dar nu se pune la îndoială 
efortul pentru realizarea unităţii depline a continen- 
tului. Raportul de ţară pentru România prezentat de 
Pierre Moscovici a arătat că şi românii cunosc drumul 
Europei şi sunt alături de europeni, chiar dacă mai 
sunt multe de făcut, mai ales în domeniul fiscal, în cel 
ecologic, în cel juridic, în cel al administraţiei şi în 
combaterea infracționalităţii şi corupției. Dar sensul 
mişcării noastre şi al securităţii noastre este, fără nici 
o îndoială, cel europen şi euroatlantic. (General de 
brigadă dr. Nicolae Popescu) 

Apărarea națională, apărarea colectivă şi secu- 
ritatea, atât în plan european, cât şi euroatlantic se 
apropie foarte mult, sunt interdependente, dar se şi 
individualizează. Există diferențieri clare între ele, iar 
o bună gestionare a situaţiei din teatre şi din lume cere 
o perfectă cunoaştere a semnificației conceptelor şi 
teoriilor. Este foarte important ca fiecare concept să fie 
aşezat la locul lui, analizat şi înţeles în toate dimensi- 
unile sale, întrucât, în actuala etapă de edificare a unei 
arhitecturi viabile de securitate națională, internațională 
şi globală, partea conceptuală şi de expertiză joacă un 
rol important. Cercetarea ştiinţifică are foarte multe de 
făcut. (Colonel (r) dr. Constantin Moştoflei). 

Dacă nici o ţară din lume nu se mai poate apăra 
singură, rezultă, în mod necesar, că apărarea capătă 
din ce în ce mai mult, o dimensiune colectivă, adică o 
dimensiune de alianţă şi de coaliție. Aşa a fost mereu, 
dar, altădată, alianțele şi coaliţiile aveau alte rațiuni 
decât cele ale construcției unui mediu de securitate 
care să asigure gestionarea crizelor şi conflictelor şi 
controlul efectiv al războiului. Fără să dispară aceste 
dimensiuni, apărarea naţională devine dependentă 


de apărarea colectivă — şi nu doar prin intervalul de 
timp necesar intervenţiei colective, ci prin însăşi re- 
dimensionarea acestui concept. Nimeni n-a demon- 
strat vreodată că națiunile vor dispărea şi, o dată cu 
ele, şi apărarea națională. Practic, o lume fără națiuni 
este puțin probabilă, dacă nu chiar imposibilă. Dar ne 
aflăm în epoca interdependenţei naţiunilor, a integrării 
națiunilor în entități mai mari, în entități de entități 
sau în sisteme de sisteme, iar aici, în acest spaţiu, se 
reconstruieşte totul, fără a se renunța la nimic din 
ceea ce a fost şi este durabil şi valoros. 

Apărarea colectivă nu exclude apărarea națională. 
Dar, integrarea noastră în NATO şi în UE presupune 
reconstrucția acestor concepte, atât în plan juridic (rede- 
finind starea de urgenţă şi starea de asediu, spre exem- 
plu), cât şi în ceea ce priveşte transformarea sistemelor 
de conducere, a structurilor de forţe, flexibilitatea şi 
reamplasarea bazelor militare, participarea la misiuni, 
regulile de angajare, fixate de dreptul internaţional, 
standardele de operare etc. În epoca interdependenţelor 
şi cele două concepte de apărare devin interdependente. 
(Maior Virgil Ovidiu Pop, comandantul Batalionului 
30 Vânători de Munte „ Dragoslavele“) 

Experienţa noastră din teatrele de operaţii, din pro- 
cesul de modernizare şi de transformare a instituției 
militare, dar şi numeroasele studii şi lucrări realizate 
şi publicate în ultimii ani relevă, mai muilt ca oricând, 
nevoia de dezbatere, de cunoaştere şi înţelegere 
a marilor procese care se produc azi în lume. Nu 
există militar român care să nu fie preocupat de sen- 
sul şi conținutul conceptelor de apărare naţională, de 
apărare colectivă şi de securitate. Vulnerabilităţile 
cresc, amenințările sunt numeroase. Dar nici un om 
nu este şi nu mai poate fi singur pe această planetă. 


PROPUNERI 
În vederea realizării unor studii şi lucrări de cercetare valoroase şi realiste privind apărarea şi se- 
curitatea în context naţional, european şi euroatlanitc, s-a făcut propunerea ca CSSAS să coopereze 
strâns cu compartimentele de cercetare ştiinţifică ale Academiei Române. 


(_din domeniul apărării şi securităţii. 

